LidanRubinov/Halacha-QA huggingface dataset:
שאלה: בדיקת חסה: לכבוד הרב! כפי שראיתי בתשובות רבות כאן אין לאכול ירקות עלים ללא חסל"ט. ברצוני לשאול מדוע. אני משתמש בחסה רק לעצמי ובודק עלה עלה מול האור לאחר שטיפה. מה הבעיה בכך? הרי החרקים אינם בצבע של החסה, וכשאני רואה אני חותך ולא אוכל! כמו כן לא מדובר על כרובית וכדו שבאמת אי אפשר להיכנס לכל החורים אלא בעלה חלק שרואים בבירור כשמסתכלים מול האור. שוב- לא מדובר בתעשיה מסחרית אלא בשימוש אישי. אשמח לתשובה מראש
תשובה: אפשר. אדם יכול לקנות חסה מהשוק סתם, ולבדוק עלה עלה מול האור. אבל זה מחייב אותו בשלושה דברים- עיניים טובות, הרבה זמן, וביטחון לדעת מהו חרק ומה לא. זה פשוט לא שווה את הזמן, כי בירקות שלא גדלו בגידול מיוחד יכול להיות עשרות אם לא מאות חרקים בחסה אחת. ולכן עדיף לקנות מגידול ללא חרקים ולשטוף במים עם סבון, וכך האדם יכול להיות בטוח שהוא לא אוכל תולעים.
שאלה: חימום גבינה צהובה על פלטה: האם מותר בשבת להניח על הפלטה בצק אפוי עם גבינה צהובה מגורדת ושהגבינה תימס על הפלטה (זאת אומרת הגבינה לא נאפתה לפני שבת יחד עם הבסיס של הבצק)?
תשובה: כיון שהגבינה הצהובה אינה אפויה ואינה מבושלת אסור להניחה על פלטה בשבת משום איסור בישול.
שאלה: גילוח ביום שישי כשל"ג בעמר במוצ"ש: אני רוצה לשאול ולהיות בטוח לגבי משהו ששמעתי, שניתן להתגלח כבר ביום שישי הקרוב (ט"ז אייר) לקראת שבת כי גם במילא ל"ג בעומר הוא במוצאי שבת וכו. מה עושים לפי מנהג הספרדים? ב מראש.
תשובה: מותר.
שאלה: מי שנרדם באמצע הסעודה: אם נרדם באמצע הסעודה האם צריך לברך שוב כשקם? ואם כשהתעורר לא זכר אם בירך או לא, מה עושה?
תשובה: 1. נרדם באמצע הסעודה: אם הלך לישון על מיטתו, כדרכו תמיד לישון, וישן זמן של כחצי שעה, כשקם צריך ליטול ידיו ולברך שוב המוציא. אם נרדם על השולחן יטול ידיו ללא ברכה ולא יברך שוב המוציא. (אם רק נמנם קלות תוך כדי הסעודה לא צריך ליטול ידים) 2. המסופק אם בירך ברכת המזון: אם שבע באכילתו, צריך לחזור ולברך שוב. לאשכנזים יברך את כל הברכה ולספרדים יברך רק 3 ברכות ראשונות עד בונה ירושלים. אם לא שבע באכילתו, אינו חייב לחזור ולברך מספק. וירא שמים יחמיר על עצמו יטול ידיו שוב יברך המוציא, יאכל כזית לחם ויברך ברכת המזון כדי לצאת מן הספק.
שאלה: הבן שלי לא רוצה ציצית: אני אמא לילד בן 12 בכור במשפחה. הוא בזמן האחרון מסרב ללבוש ציצית. הוא יודע שזה מאוד מצער אותנו אבל למרות שניסיתי כל מיני שיטות גם בנועם וגם כתנאי לצאת, הוא בכל הזדמנות מוריד אותו או לא שם בכלל. ניסיתי תקופה גם להתעלם מזה אבל לא עוזר. השאלה שלי היא, האם להמשיך "לנדנד" או פשוט לחכות ואולי הוא ירצה מעצמו? ועוד שאלה איך אפשר לתת לו להבין שזה חשוב? אשמח לקבל תשובה.
תשובה: לא נראה שכפיה תועיל. זהו שלב בדיקה שלו כיצד אתם מגיבים למעשיו ובמה הוא מזדהה. אתם מחד צריכים להגיד את שלכם, להביע את החשיבות של המצווה וכד', מצד שני, לא להעיר לו ללא הפסקה. לא להיכנס למאבק בעניין. כדאי להתיישב איתו ולהסביר לו מה בעיניכם החשיבות של ציצית כיצד זה ביטוי לנאמנות לדורות וכד'. אולי להגיע להסכם שבשבת לפחות ילך ובתפילות. לבדוק האם מדובר בהשפעה חברתית, אזי למצוא לו ישיבה שהחברה שם יותר יראי שמים.
שאלה: הכנת נס קפה בשבת: לכבוד הרב דב ליאור, אבקש לדעת מה הדרך לכתחילה להכנת נס קפה בשבת כולל חלב? (האם אני יכול לשפוך מהמיחם ישר לכוס ולהכניס את הקפה, סוכר וחלב או שצריך לשפוך לכוס ואת הכוס הזאת לשפוך לכוס נוספת ורק שם להוסיף סוכר, קפה וחלב)
תשובה: מכיוון שנס קפה עבר כבר תהליך של בישול, אפשר לשים אותו בכוס ולהערות עליו את המים מהמיחם. אחרי ששמים את המים אפשר להוסיף את החלב, כי אז הכוס היא כלי שני ומותר. לעניין קפה טחון, עליו אסור לערות מים כי יש בו בישול. ומותר להוסיף אותו לכלי שני, כי לא אמרו על קפה שהוא מקלי הבישול.
שאלה: זמן פדיון הבן: נולד לי בן בכור בלידה טבעית בתאריך ד באייר תשעא 8.5.2011. לפי ההלכה, באיזה יום עלי לבצע את פדיון הבן? מראש גיל
תשובה: הפדיון הוא לאחר 30 יום, כלומר, ביום ה-31 מהלידה. התאריך הוא יום שלישי ה' בסיון, ערב חג השבועות. מנהג הספרדים לעשות את הפדיון בליל יום ה-31 (יום שני בערב) והאשכנזים עושים ביום עצמו. שתזכו לגדלו בנחת ובשמחה, הרב בנימין במברגר
שאלה: לא יודעת מה לעשות: אני בת 22, לא דתיה אך ברוך השם מתחזקת לאט אבל בטוח, אחרי צבא. לפני כ-5 שנים התחלתי לשמור שבת לבד (כאשר הייתי די חילונית) ועד עכשיו אני ממש משתדלת לקחת עוד דברים על עצמי ולתחזק את זה. החלום שלי זה להקים בית כשר בישראל, בסביבה הרבה יותר מתאימה מבחינה רוחנית מהסביבה שבה אני גדלתי. לפני כחצי שנה התחלתי לעבוד בחברה כלשהי ובה עובדים גברים ונשים כאחד. רוב הזמן אני בחברת חברותיי שלמדו איתי בקורס אך לאחרונה יוצא ש"נדבקים" אליי כל מיני בחורים שאיני רוצה קשר איתם. אני משתדלת להיות נחמדה, חייכנית ו ר עם כולם כמו שאני רגילה מאז ומתמיד אבל כנראה שהם רואים את זה צעד אחד יותר. עד כדי כך שאחד מהם, גבר שגדול ממני בכ-20 שנה, התחיל לגלות בי יותר מדי התעניינות. אני מפחדת להיתקל בו, אני מאוד לוקחת את זה ללב (ולרעה) וזה גורם לי ממש לחרדות ולנדודי שינה. חשוב לציין שהבחורים שם חילוניים לגמרי ולא באותו ראש שלי כך שזה באמת לא מתאים לי ואני לא רוצה "ללכת אחורה" בגללם. הייתי שמחה לשמוע עצה מכם מה לעשות. אני ממש ממש אובדת עצות.
תשובה: יש עוד בנות ובנים שנמצאים במצב שלך, שמתחזקים בקצב שלהם, וכדאי לך ליצור קשר עם אותם אנשים ולא להישאר לבדך. כמעט בכל אזור בארץ יש חוגים כאלה. אם את מעונינת בזה תוכלי לפנות לאתר ולבקש הפניה והם יסייעו לך. את צודקת בחששותיך מפני אותו אדם אך עליך להיות חזקה ולהבהיר לו שאת לא מעוניינת בהתעניינות המופרזת שלו בך. ושיניח אותך לנפשך.
שאלה: חיילים שנהרגו בתאונת דרכים בחופשה: כבוד הרב!!! א) אם 2 חיילים התנגשו זה בזה בתאונת דרכים על הארץ או באוויר או בים (בתפקיד או בחופשה) ו או במקרה שכוחותינו ירו על כוחותינו והיו הרוגים, בכל המקרים הנ"ל - האם ניתן לומר שהם: 1) נהרגו על קידוש השם? 2) כל העוונות של ההרוגים נמחלים להם "משום שמיתתם כפרתם"? בכל המקרים הנ"ל - גם אם היו החיילים בדרך אל האויב - לא היה מגע כלשהו עם האויב, כך שלא הוא פגע בהם והביא להריגתם פיזית. ב) רב שאשתו הולכת בלא כיסוי ראש ו או במכנסיים - מה דינו (בכל המובנים)? ג) איך להתייחס להדלקת נר שמחולק במירון ושמייחסים להדלקתו בצירוף תפילות של רבנים ו או אברכים בהקשר לל"ג בעומר בכלל ולרשב"י בפרט באשר לסגולות העניין בהקשרים שונים: זיווג, פרנסה, ילדים, רפואה וכו? ושבת לכבוד הרב!!!
תשובה: א. כל מיתה מכפרת על עוונות במידה מסויימת. ב. חיילים שנהרגו בהליכתם לקרב או בקרב על ידי טעות, הם נהרגו בהיותם עוסקים במצוה וקידשו שם שמים שהלכו לקרבו נהרגו בו. ג. לסגולות יש ערך מסוים אך העיקר הוא לעבוד את ד' ולהרבות בזכויות ואז הברכה באה באופן השלם והטוב.
שאלה: מעשרות - כמה ולאן: כבוד הרב, בעלי משתכר בכ 7500 אלף שח אני משתכרת בכ-2300 שח יש לנו 3 הלוואות שאנחנו מחזירים בסך הכלכ 2000 שח בכל חודש. כמה עלי לעשר בכל חודש? ואלו גופים הכי טוב לעשר בעבורם והאם מעשר עבור כולל ערב שבחזקת בעלי נחשב מעשר. וסליחה על כמות השאלות.
תשובה: מומלץ מאד להתרגל לתת מעשר, זה העסק הטוב ביותר. זה עושה את האדם עשיר בנפש וגם בפועל. אך בתנאי שהוא יתן את המעשר בנפש חפצה ולא מתוך הרגשה שהוא מחוייב ואין לו ברירה, כי אז הנתינה לא תביא להרגשת עשירות, וזה העיקר. יש אנשים שיש להם מעט והם מרגישים עשירים ויש אנשים שיש להם הרבה והם מרגישים מחסור וסובלים. נתינת צדקה בשמחה ונפש חפצה עושה את האדם מאושר ושמח בחלקו. אפשר לתת את המעשר לכולל ערב, אם האנשים הלומדים זקוקים לזה לכלכלתם הבסיסית.
שאלה: בירורים לגבי מיקרוגל: א. אם אני מבין נכון - אין לחשוש שהאדים, אם יש, משפיעים על הכלים (או המכסה) שבמיקרוגל אלא רק על האוכל. אם זה נכון אז מה הסיבה? ב. אם אדים של מאכל בשרי שמתחת לכיסוי יצרו לחות שאח"כ יצאה ונטפטפה על הצלחת הזכוכית,מה דין הזכוכית? ג. כהמשך לשאלה ב, אם בזמן הכשרת המיקרוגל ע"י הרתחת מים, המים הרותחים גולשים ו"מחברים" בין הצלחת ובין הכוס, מה דין הכוס? ד. האם אותו דין שייך לרטיבות שנמצאת לפעמים מתחת לצלחת שמחממים במיקרוגל?
תשובה: א. מכיוון שהקרניים של הלייזר מתמקדות באוכל, כנראה שם יש יותר אדים. ב. תערה על הצלחת מים רותחים, ואז כמו שהיא בלעה כך היא תפלוט. לכן כשמשתמשים במיקרוגל יש לשים כלי על צלחת הזכוכית, ובתוכו לשים את האוכל, ולא לשים ישר על צלחת הזכוכית. ג. לפי הספרדים אין שום בעיה, כי זכוכית לא בולעת לשיטתם. אין לסמוך על זה לכתחילה אבל בדיעבד אפשר לסמוך. לפי יהודי אשכנז צריך להחמיר ולהערות על זה מים רותחים מבחוץ.
שאלה: מתי לעשות את האזכרה: אימי נפטרה בכ"ד כסלו תשע"א מתי עושים את האזכרה ב-11 חודש או ב-12 חודש? אודה על תשובתך
תשובה: ספרדים הנוהגים לעשות את האזכרה של 11 חודש, אזי יש לעשות בכ"ד בתשרי. כמו כן, יש לעשות אזכרה בתום 12 חודש. אשכנזים נוהגים לעשות רק בתאריך הפטירה.
שאלה: דיני ממונות - גזל ונזיקין: נשאלה שאלה (י"ד ניסן השנה) ע"י אישה שמסרה לסוחר מטבע בן 10 ש"ח שאולי או כנראה היה מזוייף, ותשובת הרב היתה שאם האשה יודעת מי הסוחר עליה לפצותו ב 10 ש"ח. שאלתי: מדוע עליה לפצות את השוכר? בסבירות גבוהה מאד שהסוחר גלגל את המטבע הלאה (כאמרם : ולמה נקרא שמם זוזים לפי שזזים ממקום למקום) ויש להניח שעדין אותו מטבע מתגלגל בשוק כהילך כספי אם לא שהגיע למרתפי בנק ישראל. אין כמעט ספק שאותו סוחר בין שם ליבו לכך ובין לא לא השמיד את המטבע.
תשובה: זה שרימו אותה לא מתיר לה להמשיך את הרמאות. אם היא יודעת מי הביא לה את המטבע הזה היא יכולה לתבוע אותו, אך אותו דבר אם היא יודעת למי היא נתנה- היא צריכה להחזיר לו כסף.
שאלה: ריבית בת מראש על קניה: 1. קניתי פינת אוכל ושילמתי מראש על הכל למרות שהיא אמורה להיות מוכנה רק בעוד חצי שנה. האם יש בכך איסור ריבית? 2. לאחר חצי שנה, הנגר אמר שהוא יצטרך זמן נוסף ושעלי להוסיף סכום נוסף כי החומר התייקר בינתיים. האם יש בכך איסור ריבית?
תשובה: 1. איזה איסור ריבית יכול להיות פה? אם זה שלנגר יש כסף להשתמש בו חצי שנה קודם - אין בזה שום בעיה. 2. ריבית אין פה אבל זוהי אחריות הנגר ואתה לא צריך להוסיף לו כסף. ברגע ששילמת הוא חייב להביא לך פינת אוכל ואתה לא צריך להוסיף כסף.
שאלה: אשה נשואה ומעשר כספים: האם אשה נשואה צריכה לתת מעשר כספים?
תשובה: יש עדות שנהגו לתת, ויש שלא. ולכן, אם היא מרוויחה לבד, והיא רוצה להחמיר על עצמה ויש להם מספיק כסף - שתיתן. ואם לא, לא.
שאלה: בירור התשובה לגבי בדיקת אלוטרא סאונד: לכבוד הרה"ג דב ליאור שליט"א ראיתי מה שהשיב מעכת"ר למי ששאל האם לבצע בדיקות אולטרא סאונד וזה שהשיב "לדעתי כל בדיקה שאיננה הכרחית- לא לעשות. אם יש בדיקה שהרופא אומר שצריך לעשות לצורך בעיה כלשהיא שצריך לדעת איך לטפל בה- לעשות, אבל סתם לשם סקרנות- זה רק גורם ללחץ, ואין לעשות." לא הצלחתי להבין מה בדיוק התשובה,השאלה היתה הואיל ועפ"ר תוצאות האולטרא סאונד משקפות את המציאות ובמיעוט הפעמים הם אינם מדוייקות וחוזים תחזיות נוראות יש כאן בעיה עבור אישה הרה שרוצה לדעת האם לעשות אולטרא סאונד. השאלה היא עבור כל אישה הרה. מחד אפשר שיש בעיה בעובר שרק ע"י אולטרא סאונד אפשר לחזות אותה טרם הלידה ואז לטפל בה בהצלחה לאחר הלידה,מה שלא היה אפשר ללא האולטרא סאונד. מאידך יש מיעוט תחזיות לא נכונות שמלחיצות את ההורים. והשאלה היא האם נכון להורות לאישה הרה לבצע בדיקת אולטרא סואנד מחמת שרוב הפעמים הבדיקה תראה את האמת ולפעמים באמת ישנה בעיה שהואולטרא סואנד יכלה בטרם עת וזה חשוב להצלת חיי הילד ומאידך אם התחזית תתגלה כקודרת ולא נכונה זה יגרום לאישה פחד. או שנורה לכל אישה לא לבצע את בדיקת האולטרא סואנד מחשש לאותו מיעוט פעמים שהתחזית אינה נכונה וטוענת למומים בעובר וזה מלחיץ את ההורים לשוא? כלומר האם להעדיף את המיעוט שהאלוטרא סאונד יכול להציל את החיים שלו או להעדיף את המיעוט שאולטרא סאונד יכול להבהיל את ההורים בתחזיות שקר? התשובה שצריך לשמוע בקול הרופא אינה מובנת לי מחמת שהרופא לא יכול לדעת האם האישה המסוימת צריכה לעשות אולטרא סואנד,הרופא מורה על ביצוע הדיקה כדי לקבל מידע. לענ"ד יש להעדיף את הרוב שבאמת האולטרא סאונד מראה את האמת והרוב הזה מורכב מרוב מצבים שהכל ר גמור וזה מרגיע את ההורים ומיעוט מצבים שיש בעיה אמיתית והאולטרא סאונד מציל חיים,על פני המיעוט שמקבל תחזית קודרת לא נכונה וההורים נלחצים,א"א שבגלל מיעוט כזה שאר האוכלוסיה תמנע מאולטרא סאונד. האם צדקו דבריי ואם לא מדוע? מה המסקנה?
תשובה: לרוב העולם אין בעיה, וברוב התינוקות שנולדו לא הייתה בעיה ולכן לא צריך להיכנס ללחץ של בדיקות מכל מיני דברים שאולי יכולים להיות. אם יש בעיה שראו בבדיקות שעושים- כדאי לבדוק, אבל אם לא- לא.
שאלה: איך רב באתר יכול לפסוק בדיני ממונות?: לכבוד הרה"ג דב ליאור שליט"א 1. בגמ והפוסקים פשוט מהפסוק "שמוע בין אחיכם" שאסור לדיין לשמוע דברי בעל דין בודד ואין חבירו עמו, היינו שאסור להקדים דבריו לדיין. יש הרבה שאלות שאני רואה באתר שעוסקות בדיני ממונות שבהן הרב שליט"א משיב לשואל יחיד ולא נמנע, ורציתי לדעת, מתי מותר להשיב לשאלות בדיני ממונות כשמעורבים שני צדדים אפילו שהשואל הוא יחיד ומתי אסור, איפה החילוק? 2. רציתי גם לשאול לגבי מה שהשיב הרב על משחק בחצר הבנין שאין שכן אחד יכל לטעון שזה מפריע לו. לא הבנתי את התשובה הרי אין דרך שימוש בחצרות למשחקי כדור שמלווים ברעש גדול, אז מדוע שכן לא יכול למחות על רעש כזה אפילו לא בין שתיים לארבע? מוזכר בהל שכנים שרק לגבי דברי מצווה כמו לימוד תינקות אין השכן יכול למחות בגלל הרעש אבל דבר הרשות יכול למחות?
תשובה: 1. בשאלות באתר זה לא פסק מה הדין בדיון בין ראובן לשמעון אלא מה הדין במקרה כזה, ודבר כזה ודאי שמותר לומר בצורה כזאת. בדיון בין שניים לא שייך שמישהו יבוא לשני ויאמר לו 'הרב ליאור אמר באתר כך וכך', אלא צריך תמיד לשמוע את הצד השני, כי יכול להיות שהשאלה לא הוצגה בצורה שמקובלת על שני הצדדים. 2. בחצרות של בתים שיש ילדים אי אפשר למנוע מהם את המשחק בחצר בשעות שאינם שעות המנוחה, כמו שאדם לא יכול למנוע ממכוניות ליסוע מהרחוב שלו. מי שרוצה שקט לעצמו, שיבנה לעצמו וילה ויגור שם לבד.
שאלה: טבליות לטיהור מים: שאלתי את הרב לעניין טבליות לטיהור מים והרב שאל האם הם מהחי והאם יש להם טעם. 1. הטבליות הנן כימיקליות. לא מוזכר שום דבר שקשור לחי צומח. 2. יש שני סוגי טבליות: הסוג הראשון נועד לטהר את המים ויש לזה טעם נוראי והסוג השני נועד כדי לבטל את הטעם הראשון - מה שאומר שהוא חסר טעם (כנראה).
תשובה: אם כן - מותר.
שאלה: סערת רגשות בדיני התורה: בחוקה האזרחית אנחנו מוצאים לעיתים הקלות בדינו של האדם כיוון שהוא היה בסערת רגשות חזקה, לא שלט בעצמו, נמצא בתקופה של טלטלות וכו. האם יש לשיקולים כאלה או דומים להם מקום גם בדיני התורה? אשמח לקבל כמה מקורות בנושא.
תשובה: יש להבחין בין דיני תורה לדין המלך. גם בדין תורה יש מקום לדיני המלך שבו בעיקר נבחין בתנאים הנלווים לגוף העבירה. בדיני מלך תלוי מאד מתוך אלו מניעים נעשה מעשה עבירה או נזק וכיצד הענין ישפיע על האקלים הציבורי וכו'. בדיני תורה יש הגדרות יותר מוחלטות של אחריות. מצבים רחוקים של רגשות וכו' אינם מסירות בדרך כלל את חובת האחריות. בנזק, הגדרים הם של קשר למעשה או אי קשר. אולם בדיני גרמי, כשאין נזק ישיר, יש הבחנה בין נזק מכוון לבין מצב של שגגה. אולם מצב של שגגה חייב להיות ממש נוגע לעת עשיית הפעולה ולא למניעים הרחוקים של מעשה הפעולה.
שאלה: העצמת כוחות, חינוך ועצמאות: לרב 1. שמעתי שהתורה מעצימה כוחות שבאדם ולכן יש תלמיד שאין מכניסים לבית המדרש, כיצד התורה מסוגלת לגרום לבן אדם שמתנהג רע להיות רע יותר ולבטא את מידותיו הרעות? הרי בסך הכל הוא קרא משנה ברורה או גמרא, מה זה כבר עושה לו? 2. בראיון עבודה למשרה חינוכית עם ילדים, עשו לנו "מרכז הערכה" שם בדקו האם אנו מתאימים לתפקיד. אחת מהשאלות היתה: "מה תעשה אילו ילד יאמר לך שהוא מרגיש שהוא נמשך ל-בנים ושהוא מבולבל ולא יודע מה לעשות". לא ידעתי מה לענות, חששתי, רוב המשתתפים מיד החלו להתנצל ולהתפתל ולומר ש "הם מקבלים אותו איך שהוא ושהם יעזרו לו" וכד. אז מה באמת צריך לענות במצב כזה? אני חושד שמי שיענה שהוא מתנגד לנטיות האלה, לא יתקבל לעבודה. 3. דמוקרטיה היא שלטון העם, העם בוחר במנהיג ימני שמפחד מנשיא ארה"ב, ומשנה את דעותיו על פי מה שארה"ב חושבת. כלומר: אילו ארה"ב היתה חושבת שאסור לפנות ישובים ושחייבים לסלק את הערבים מכאן, כך גם ראש הממשלה שלנו היה חושב. המסקנה ברורה: אנו לא עושים מה שאנו רוצים אלא מה שארה"ב רוצה ההחלטה שלנו היא ברוב המקרים על פי דעת ממשלת ארה"ב. אם כן זהו פגם גדול בעצמאותנו, אז איך אפשר לחגוג עצמאות?
תשובה: 1. התנאי לכך שדברי התורה יהיו דברים שמרוממים הוא בכך שהם באים להמשיך את מלכות ה' בעולם. אם אתה בא בשם ערך נעלה אזי כל פעולה שאת העושה יכולה להיות מוצדקת, התביעה שלך לצדק ואמת נשמעת כתביעת אמת וכו'. אולם אם אתה בא בשם עצמך או בשם האגואיזים שבך, מי אתה שתדבר על צדק, על תיקון עולם וכד'. כאן הדברים הגדולים שיש בתורה נהפכים להיות מדברים אמיתיים שיש בהם שורש אמיתי לדברים מנותקים שבמקרה הטוב הם דברים לא מציאותיים ומנותקים מהבנת יצרי מעללי איש. במקרה הרע הם נהפכים לדיבור גדול שמחפה על ריקבון פנימי. ובמקרה היותר גרוע הם נהפכים להיות ביד הלומד אותם דרך לקנטר ולהאניש את כל התורה כולה. 2. התגובה לילד שאומר שנמשך לבן היא להעריך אותו על כך שהוא מוכן לגלות לאדם מבוגר דבר אישי שלו שהוא בודאי מצפה מאיתנו המבוגרים לתגובה. התגובה לפי מערכת הערכים היהודית שלנו היא תגובה שמאמינה שלא פועלים לפי משיכות ורגשות אלא פועלים לפי ערכים. לכן קודם כל לעשות עם אותו תלמיד סדר במערכת הערכים שלו. חלק מן הסדר זה כיצד להתייחס לעצמו, האם הוא אדם רשע, מה המקום לבחירה חופשית, מה תפקידו בחייו וכ'. 3. אין ספק שאנו עדיין לא מעצמה עולמית ואנו בנתיים נחשבים כמדינה ולא כמעצמה. כך אנו מתייחסים לעצמנו. אולם יחסית למדינות אחרות ולגודלנו היחסי אנו מדינה שהיא הרבה יותר מעצמתית מאשר מדינות אחרות. כל העולם רוצה לכופף אותנו והנה אנו בכל אופן מצליחים לעמוד בכל הלחצים. אנו בדרך להיות מעצמה עולמית. לכן אנו כל כך מעוררים התנגדות בעולם. אם כן, הדרך לגאולה היא שלב אחר שלב. בהתחלה היינו תנועה ששואפת להקמת מדינה. לאחר מכן הצלחנו לשרוד ולקלוט עלייה. עתה אנו בנושאים רבים מובילים את העולם. יש כבוד גדול למדינה. עוד יבואו השלבים הנוספים עד שמציון תצא תורה ודבר ה' מירושלים. לפי דעתנו, גם על כך שאי אפשר לקחת אותנו למשרפות ולעלות על מוקד ביום יומיים יותר נשמות מאשר בכל מאה שנות הציונות גם זה משהו. מעבר לקידוש ה' הגדול בעצם הנס של הקמת וקיום המדינה.
שאלה: כשרות בד"ץ קהילות: אני יודע שכבר נשאלה שאלה בנושא, אך היא נשאלה מזמן עוד שהשגחה הנ"ל היתה חדשה יחסית. (ומאז אני רואה את ההשגחה הזו נפוצה בב"ב) מה רמת הכשרות של בד"ץ קהילות? האם ניתן לאכול ללא חשש?
תשובה: בד"ץ קהילות הם גוף שנפרדו מכשרות אגודת ישראל. גוף זה לא הוסמך ע"י מועצת הרבנות הראשית לישראל להעניק כשרות עפ"י חוק ולכן אין פיקוח ומידע לרבנות הראשית לישראל.
שאלה: קנייה ממחלל שבת בפרהסיה: האם יש גדר בהלכה שעדיף לקנות ממקום או אדם ששומר שבת על-פני אדם שמחלל שבת? ואם לא, האם יש עניין ערכי בזה או שמא בדיוק ההפך- שלא צריך להבדיל?
תשובה: אין איסור לקנות ממי שמחלל שבת, אם אותו המצרך שקונים לא נעשה בו חילול שבת. אמנם בוודאי שבאופן ערכי לא ראוי לקנות אצלו, כי אם הרבה לא יקנו אצלו יתכן והוא יפסיק למכור בשבת כי יבין שהרווח של חילול שבת יוצא בהפסד.
שאלה: ברכת הגומל - טיסה כמשלח יד: ברצוני לשאול שאלה הלכתית בנוגע לברכת הגומל שעושים אחרי חזרה מחו"ל. רציתי לדעת מה קורה לגבי אדם שעובד כדייל אוויר, העבודה הזו כשגרת הטיסות הלוך ושוב, איך בעצם פותרים סוגייה זו של ברכת הגומל כמשלח יד? בנוסף לכך, האם יש ברכה טרם נסיעה ובחזרה (או שזו ברכת הדרך)? באיזה אופן ניתן בכלל לברך אם יש לאדם 4 טיסות ביום?
תשובה: בשבת יברך על הנסיעות של כל השבוע, פעם אחת. אני פוסק שאדם צריך לברך הגומל גם על הנסיעות ברכב בארץ. ולכן בשבת, כשאדם מסיים את הנסיעות של כל השבוע, שיברך על הכל ביחד. תפילת הדרך, שיברך פעם אחת ביום (כולל הלילה, אלא אם כן הוא הלך לישון).
שאלה: נדירת נדר על מזון לא בריא: לכבוד רב. יש לי רגישות לצליאק ונאסר עליי לאכול חיטה וכל דבר שעשוי מקמח חיטה. בעקבות כך הוספתי למשקלי 20 ק"ג ממזון לא בריא, וגם אכלתי גלוטן מה שגרם לי לבעיה קשה. אני רוצה לנדור נדר שאתנזר ממאכלים שמכילים גלוטן ורק כך אחזיק מעמד ולא אשבר. האם ניתן לנדור נדר שמתאריך מסוים ועד תאריך מסוים לא אגע במאכלים שמכילים גלוטן? האם זה מותר? קשה לי להפסיק מאכילת מזון שאסור לי.
תשובה: אדם יכול לנדור נדר כדי לחזק את עצמו בדבר טוב, כמו שבדורות הקודמים אדם שהיין היה גורם לו לדברים לא טובים היה יכול לקבל על עצמו נזירות. אך עדיף לעשות את הדברים האלה בלי נדר, משום שלכתחילה ראוי לא לנדור. אך אם היא צריכה דבר שיזרז אותה להתחזק בהנהגה טובה, מותר לנדור.
שאלה: בדיקת קמח בימינו: רציתי לשאול את כ ת, מדוע צריכים לבדוק קמח לתולעים הלא מיעוט שאינו מצוי?
תשובה: מי קובע שזה מיעוט שאינו מצוי? ובנוסף, בתולעים יש איסור של כל ברייה וברייה בפני עצמה.
שאלה: צבא: אתם אומרים שיש חיוב להתגייס לצה"ל, חיוב הלכתי שחל גם על בני התורה והישיבות הקדושות הי"ו. האם אתם באמת טוענים שכל בני הישיבות שאינם מתגייסים לצה"ל עוברים על איסור? זאת לא לשון הרע? הרי הרבה מאד מבני הישיבות לא הולכים לצבא, והם לא עושים זאת מדעתם. ככה הרבנים וראשי הישיבות מורים להם! איך אתם יכולים לערער עליהם?
תשובה: ראשית, אין כאן עניין של לשון הרע. שנית, יש ראשי ישיבות ורבנים המורים ללכת לצבא. שלישית, גם בישיבות ציוניות יש הלומדים כל חייהם ולא הולכים לצבא. אתה מערבב בין שני דברים. יש מצווה ללכת לצבא ויש מצווה ללמוד תורה. אלו שתי מצוות ויש לברר את הקשר והיחס ביניהם. ברור שמי שלומד ומשקיע את כל כולו יכול להמשיך וללמוד, ובכך יתרום לעם כולו. אולם הדיון נסוב על אלו שמתכוננים ללכת לעבוד בהמשך חייהם. ללמוד תורה בשביל להיות רשום בישיבה ולהיפטר מהצבא הינו דבר פסול. תלמיד המתכוון ללכת לעבוד ולהרוויח כסף צריך גם לחשוב על החברה הסובבת אותו ולתרום מזמנו וכוחו לחברה ולמדינה. כמו כן, יש מצצוה של עזרת ישראל מיד צר ומי שמשרת בצבא מקיים מצווה זו. דוגמא מצויינת לכך היא הנח"ל החרדי. רבנים גדולים הקימו או תמכו במסגרת זו על מנת שמי שלא מוצא את מקומו בישיבה יוכל לעשות שרות צבאי במסגרת תורנית תומכת. אולם קמה התנגדות לתוכנית זו. כנראה שיש מעדיפים שיהיו בחורים שיסתובבו ברחובות ללא מעש מאשר יקיימו את המצווה של שמירה על יהודים.
שאלה: אחסון אתרים באינטרנט: חברת אחסון אתרים באינטרנט אשר מאחסנת גם אתרים מחללי שבת, כלומר, עושים עסקים בשבת (וגם לא כאלה). האם מותר לאחסן אתרים כאלו?
תשובה: אי אפשר לבוא לחברה כזאת בטענות.
שאלה: קריאת התורה או שחרית במניין: מה עדיף: במקרה שאדם התעורר מאוחר בשבת וזמנו מוגבל ל-או ללכת לבית כנסת שכעת קוראים בתורה או לבית כנסת שמתחילים כעת שחרית אבל צריך לעזוב מייד אחריו?
תשובה: השאלה אינה מובנת. אם מדובר בחייל או רופא בתפקיד, תפילה עדיפה. אך באדם אחר, איך ייתכן שהוא צריך ללכת אחרי חלק מן התפילה?
שאלה: שתי שאלות בנוגע להנאה ממעשה שבת: 1. קופסה שנפתחה באיסור בשבת (כגון: שנקרעו אותיות בפתיחתה) במזיד, האם מותר לפותח הקופסה להשתמש בתוכנה? 1.1. בנושא מחיקה בשבת: האם מותר בשבת להסיר מדבקה שבהסרתה נמחקות אותיות, אך לא נקרעות ממש (דהיינו, שיש עליה חצי מהאותיות, ועל מה שהיא מודבקת עליו החצי השני)? 2. האם מותר לצפות בטלויזיה במוצאי שבת, למרות שסביר להניח שמערכת הערוץ פעלה בשבת?
תשובה: 1. במזיד לא. 1.1. ודאי שמחיקה כזאת היא לא איסור דאורייתא אלא רק איסור דרבנן, ולכן במזיד אסור להנות מזה, ובשוגג מותר. 2. אם מה שהוא צופה עכשיו צולם בשבת- צריך להמתין מספיק זמן כדי שהם היו יכולים לעשות את זה במוצ"ש.
שאלה: חילוץ ממעלית בשבת: בשבת שומע אדם צעקות מכיוון המעלית, מה עליו לעשות? האם לשאול את הלכוד ה מה מצבו ה הבריאותי ולפי התשובה להחליט לבד האם זה פיקוח נפש? אולי ההחלטה תלוי ה בזמן שנותר עד צאת השבת? אולי ההחלטה תלוי ה בגורם נוסף והיא האם עומד ליד המעלית מישהו והוא ידאג לחילוץ ואולי הוא קטן שלא מסוגל או לא יודע? בכל מקרה החילוץ כרוך בחילול שבת של הדלקת אור בחדר מעלית ניתוק מערכת החשמל של המעלית ופעולות מכניות נוספות.
תשובה: לשאול מה מצבו. אם הוא סתם נלכד, אז אסור לבצע פעולות או לגרום לחילול שבת כדי לחלץ אותו. ואם זה פיקוח נפש, אז מותר. להרגיע את מי שנמצא שם - ודאי מותר.
שאלה: הוספת מים לחמין בשבת: האם יש דרך להקל לספרדים להוסיף מים לתבשיל יבש שנמצא על פלאטה ישר מתוך המיחם? ואם לא, האם יש ענין להקל בבית ההורים?
תשובה: לדעת השולחן ערוך יש בזה איסור ואין להקל לספרדים, ואם חושש שהאוכל ישרף יש לשים כלי מתחת לסיר כדי שהחום יתמעט, אמנם אם הוסיפו ההורים וזה יכול לפגוע אפשר להקל לאכול כי יש שמקילים בזה, אבל לא לשים בעצמך מים אלא רק אם ההורים יצקו מים האוכל מותר.
שאלה: תשלומין במניין מנחה מאוחר: קמתי אחרי חצות היום (לא בפשיעה). אין מניין מנחה בישוב שלי חוץ ממנחה קטנה. האם עדיף להתפלל מנחה ותשלומין מוקדם בלי מניין או לחכות למניין המאוחר, כך שיעבור עלי כמעט יום שלם ללא תפילה?
תשובה: אכן, עדיף שתתפלל מנחה גדולה ותשלומי שחרית. ובשבת, מוסף ואז תקדש ותאכל סעודת שבת.
שאלה: לקבל כסף על טובה: אדם שעושה לאדם אחר טובה כלשהי (והאדם האחר מקבל על טובה זו כסף, הרבה יותר מהאדם שעשה לו את הטובה). לאחר מכן אותו אדם שעשה את הטובה דורש מהשני כסף, האם זה מותר עפ"י ההלכה?
תשובה: בדרך כלל, אדם לא יכול לטעון לחברו שמה שחברו עזר לו- הוא עזר בחינם אלא אם כן זה מקובל. לדוגמא- על טרמפ, שלא מקובל לקחת כסף- אי אפשר לתבוע כסף, אבל על תיקון מערכת חשמל או אינסטלציה- על זה א"א לומר שהוא פטור מת ומכיוון שבד"כ לוקחים על דברים כאלה כסף- הוא חייב לו. הר"ן אומר את זה במפורש בכתובות (בפרק שני דייני גזרות) שאדם לא יכול לטעון שחברו עשה את זה בחינם, וזכות חברו לדרוש ת
שאלה: גיזום עצי פרי: בגינת ביתי יש עצי פרי המתנשאים לגובה רב. מאחד העצים הולכים להעקר ענפים כתוצאה מכובד הפירות. האם מותר לגזום את העץ? בעץ אחר, כבר שנתיים אין גדילת פירות כתוצאה מפירות רקובים שנשארו עליו. האם מותר לי לדלל את העץ לגמרי ולהשאיר רק גזע שיאפשר צמיחה מחדש לעץ?
תשובה: וברכת ד' לא הבנתי את השאלה כל כך טוב. באופן עקרוני, קציצת ענפים לצורך טיפול, להטיב את הפירות הנשארים אפשר. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סעודת מצווה: מה מגדיר ומחשיב סעודה כסעודה של מצווה?
תשובה: מצווה שיש שמחה בעשייתה, יש לעשות סעודה עם קיום המצווה. כך גם לגבי סעודה שקשורה לסיום לימוד תורה, עושים סעודה לגומרה של תורה. יש סעודה שהיא מצווה אולם לא במדרגה של סעודת מצווה, סעודת חתן וכלה.
שאלה: לשים סימניה בספר תורה: האם מותר לסמן מקום הסיום התחלת הקראיה הבאה ע"י סימניה רב פעמית?
תשובה: אין להניח בספר התורה סימניה.
שאלה: מי שיש לו תכלת רק לכנף אחד של הציצית: לכבוד הרב ליאור, 1. מי שיש לו פתיל תכלת רק לכנף אחת, האם יטיל בינתיים רק בכנף אחת ויברך על הציצית? 2. האם ניתן להבין מהרמב"ם בהלכות ציצית, שאכן גם אם יש לו תכלת בחלק מהכנפות הוא מקיים מצווה? "אף על פי שאין אחד מהן מעכב את חברו, אינן שתי מצוות, אלא מצות עשה אחת היא והלובש טלית שיש בה לבן, או תכלת, או שניהם כאחד--הרי קיים מצות עשה אחת".
תשובה: 1. לא, שלא יברך. 2. אם אין תכלת- זה לא מעכב את הלבן, אבל בדור שיש תכלת- ובאפשרותו לשים תכלת רק בצד אחד- במקרה כזה שלא ילבש את הבגד.
שאלה: כלים חלביים שנשטפו בכיור בשרי: וערב טוב הכיור החלבי שלנו נסתם, ונאלצנו לשטוף את הכלים החלביים בכיור הבשרי. ערכנו אירוע ומשהצטברו כלים רבים הם הונחו בתוך הכיור הבשרי, מתוך מחשבה שנפתח רק את המים הקרים. כששטפנו את הכלים השתמשנו במים החמים (בחום שהיד אינה סולדת בו) מתוך הרגל, כשהמון כלים נמצאים עוד בתוך הכיור. לא היו כלים בשריים בכיור בשעת השטיפה. מה דין הכלים שהיו בכיור? האם יש להכשיר את הכיור? מראש
תשובה: מאחר ומדובר שהחום לא היה סולדת בו, הכל מותר.
שאלה: התרת נדרים לגרביים: אם בת קיבלה על עצמה ללכת עם גרביים ולאחר זמן, אחרי בירור, החליטה להוריד אותן היא צריכה לעשות התרת נדרים?
תשובה: אם גרבה גרבים שקופים, אינה צריכה התרה. אם גרבה גרבים אטומים ולא אמרה בלי נדר, צריכה התרה.